
REPUBLIKA E KOSOVËS
REPUBLIKA KOSOVA - REPUBLIC OF KOSOVO
QEVERIA – VLADA – GOVERNMENT
MINISTRIA E PUNËVE TË BRENDSHME – MINISTARSTVO UNUTRAŠNJIH POSLOVA – MINISTRY OF INTERNAL AFFAIRS
___________________________________________________________________________






UDHËZIM ADMINISTRATIV (MPB) NR. XX/2026
PËR KRITERET, FORMAT, MËNYRAT DHE PROCEDURAT E REGJISTRIMIT TË MËVONSHËM










Ministri i Ministrisë së Punëve të Brendshme, në mbështetje të nenit 54, paragrafi 2, dhe nenit 66, paragrafi 2, nënparagrafi 2.7 të Ligjit Nr. 04/L-003 për Gjendjen Civile (Gazeta Zyrtare Nr. 6,  datë 22 korrik 2011), nenit 11, paragrafi 1, nënparagrafi 1.5 të Ligjit Nr. 08/L-117 për Qeverinë e Republikës së Kosovës, si dhe nenit 9, paragrafi 2 të Rregullores (QRK) Nr. 17/2024 për Punën e Qeverisë së Republikës së Kosovës,

Nxjerr:

UDHËZIM ADMINISTRATIV (MPB) NR. XX/2023 PËR KRITERET, FORMAT, MËNYRAT DHE PROCEDURAT E REGJISTRIMIT TË MËVONSHËM

Neni 1
Qëllimi

Ky Udhëzim Administrativ përcakton kriteret, format, mënyrat dhe procedurat e regjistrimit të mëvonshëm të faktit të lindjes dhe faktit të vdekjes për shtetasit e Republikës së Kosovës dhe shtetasit e huaj, me banim të përkohshëm dhe të përhershëm, kur këto fakte kanë ndodhur brenda dhe jashtë territorit të Republikës së Kosovës dhe nuk janë regjistruar në regjistrat e gjendjes civile brenda afatit ligjor.

Neni 2
Fushëveprimi

Fushëveprimi i këtij Udhëzimi Administrativ është zbatimi i procedurës së regjistrimit të mëvonshëm të faktit të lindjes dhe të vdekjes nga Zyrat e Gjendjes Civile.

Neni 3
Përkufizimet

1. Shprehjet e përdorura në këtë Udhëzim Administrativ kanë këto kuptime:

1.1. Deklarata e dëshmitarit – deklarimi i vullnetit të qytetarit të moshës madhore, i cili dëshmon dhe merr përgjegjësinë ligjore për saktësinë e të dhënave për të cilat deklarohet para zyrtarit të gjendjes civile ose para noterit, në rastet kur kërkohet nga Zyra e Gjendjes Civile;

1.2. Verifikimi – identifikimi i regjistrimeve në gjendjen civile dhe konfirmimi i saktësisë së të dhënave personale për personin i cili ka paraqitur  kërkesë për regjistrim të mëvonshëm.

2. Shprehjet e tjera të përdorura në këtë Udhëzim Administrativ kanë kuptimin e njëjtë si në Ligjin për Gjendjen Civile, Ligjin për Familjen dhe legjislacionin në fuqi.

Neni 4
Kriteret për regjistrimin e mëvonshëm të lindjes dhe të vdekjes

1. Kriteret për regjistrimin e mëvonshëm të lindjes janë:

1.1 Të ketë kaluar afati ligjor prej tridhjetë (30) ditësh nga data e lindjes;

1.2.  Fakti i lindjes të mos jetë i regjistruar në regjistrat e gjendjes civile.

2. Kriteret për regjistrimin e mëvonshëm të vdekjes janë:

2.1. Të kenë kaluar afatet ligjore, tridhjetë (30) ditësh nga data e vdekjes ose nga gjetja e kufomës brenda territorit të Republikës së Kosovës, ose gjashtëdhjetë (60) ditë nëse vdekja ka ndodhur jashtë Republikës së Kosovës;

2.2.  Fakti i vdekjes të mos jetë i regjistruar në regjistrat e gjendjes civile.


Neni 5
Kërkesa për regjistrimin e mëvonshëm të lindjes për personat nën moshën tetëmbëdhjetë (18) vjeç

1. Kërkesën për regjistrimin e mëvonshëm të faktit të lindjes për personat nën moshën tetëmbëdhjetë (18) vjeç, përmes deklarimit, e paraqesin:

1.1.  Njëri nga prindërit;

1.2.  Përfaqësuesi ligjor ose kujdestari (organi i kujdestarisë).


Neni 6
Procedura dhe dëshmitë për regjistrimin e mëvonshëm të faktit të lindjes së  personave nën moshën tetëmbëdhjetë (18) vjeç

1. Parashtruesi i kërkesës për  regjistrimin e mëvonshëm të faktit të lindjes së personit nën  moshën tetëmbëdhjetë (18) vjeç paraqet një dokument të vlefshëm identifikimi, një deklaratë me shkrim për të dhënat e fëmijës, si dhe të paktën një nga dëshmitë si në vijim:

1.1. Raportin origjinal mjekësor të lindjes, të lëshuar nga institucioni shëndetësor;

1.2. Vërtetimin e lëshuar nga institucioni shëndetësor për vaksinimin e kryer të fëmijës;

1.3. Librezën shkollore;

1.4. Prova të tjera relevante që dëshmojnë faktin, datën dhe vendin e lindjes;

1.5. Në mungesë të dëshmive të përcaktuara në nënparagrafët 1.1. deri në 1.4. të këtij neni, fakti i lindjes mund të vërtetohet nëpërmjet një deklarate të përpiluar dhe të vërtetuar para noterit ose zyrtarit të gjendjes civile, nga së paku dy dëshmitarë që kanë njohuri për lindjen.

2. Gjatë regjistrimit të mëvonshëm të faktit të lindjes, varësisht nga statusi civil i prindërve, veprohet si në vijim:

2.1.  Nëse prindërit nuk janë të martuar dhe babai e pranon vullnetarisht atësinë, në Zyrat e Gjendjes Civile përpilohet procesverbali mbi pranimin e atësisë;

2.2. Nëse prindërit janë të shkurorëzuar, duhet të paraqiten dokumentet përkatëse që vërtetojnë shkurorëzimin dhe sipas rastit, rregullimin e përgjegjësisë prindërore;

2.3. Nëse babai i fëmijës është  i panjohur, atëherë regjistrimi bëhet në bazë të të dhënave të nënës.


Neni 7
Kërkesa për regjistrimin e mëvonshëm të lindjes për personat mbi moshën tetëmbëdhjetë (18) vjeç

1. Kërkesa për regjistrimin e mëvonshëm të faktit të lindjes për personat mbi moshën tetëmbëdhjetë (18) vjeç paraqitet  personalisht nga vetë pala.

2. Parashtruesi i kërkesës paraqitet personalisht në Zyrën e Gjendjes Civile dhe dorëzon dokumentacionin e nevojshëm, si në vijim:

2.1.  Dokument identifikimi me fotografi, nëse posedon;

2.2.  Deklaratë me shkrim, nën betim, për vërtetimin e identitetit, sipas formularit në shtojcë;

2.3. Deklarata e dy dëshmitarëve, shtetas të Republikës së Kosovës, të pajisur me dokument të vlefshëm identifikimi, të cilët vërtetojnë identitetin e personit.

3. Përveç dokumenteve të përcaktuara në paragrafin 2 të këtij neni, pala dorëzon të paktën një nga dëshmitë në vijim:

3.1. Vërtetimin origjinal të lëshuar nga institucioni shëndetësor për lindjen ose për mosregjistrimin e saj;

3.2.  Vërtetimin e lëshuar nga institucioni shëndetësor për vaksinimin;

3.3. Librezën shkollore, indeksin ose librezën e punës;

3.4.  Çdo provë tjetër relevante që dëshmon faktin, datën, vendin e lindjes, identitetin e prindërve ose rrethana të tjera relevante.

4. Për personat mbi moshën tetëmbëdhjetë (18) vjeç, përveç përmbushjes së kritereve dhe paraqitjes së dokumentacionit të përcaktuar në këtë nen, gjatë procedurës së regjistrimit të mëvonshëm të faktit të lindjes zbatohen edhe dispozitat e Ligjit për Shtetësinë e Republikës së Kosovës, të cilat rregullojnë regjistrimin dhe përcaktimin e shtetësisë.


Neni 8
Kërkesa për regjistrimin e mëvonshëm të faktit të vdekjes

1. Vdekjen e një personi mund ta deklarojnë: 

1.1.  Çdo pjesëtar madhor i familjes së të vdekurit;

1.2.  Personat më të afërm të familjes së të vdekurit;

1.3. Për personat që nuk kanë të afërm ose për kufomat e gjetura, deklarimi bëhet nga institucioni kompetent ose nga institucione të tjera që disponojnë informata për të vdekurin, në Zyrën e Gjendjes Civile ku ka ndodhur vdekja.


Neni 9
Procedura dhe dëshmitë për regjistrimin e mëvonshëm të faktit të vdekjes 

1. Parashtruesi i kërkesës paraqitet në Zyrën e Gjendjes Civile dhe duhet të paraqesë dokumentet si në vijim:

1.1.  Kopjen e dokumentit të vlefshëm të identifikimit të personit që deklaron vdekjen;

1.2.  Kopjen e dokumentit të identifikimit të personit të vdekur ose çdo dokument tjetër që dëshmon identitetin e tij ose saj, nëse posedohet;

2. Për vdekjet e ndodhura në institucione shëndetësore, përveç dokumenteve sipas paragrafit 1 të këtij neni, parashtruesi i kërkesës duhet të paraqesë edhe: 

2.1. Raportin origjinal mjekësor  të lëshuar nga institucioni shëndetësor që ka konstatuar vdekjen;

3. Për vdekjet e ndodhura jashtë institucioneve shëndetësore, përveç dokumenteve sipas paragrafit 1 të këtij neni, parashtruesi i kërkesës duhet të paraqesë edhe njërën nga këto dëshmi, si në vijim: 

3.1. Deklaratën e dy dëshmitarëve të vërtetuar para Zyrtarit të Gjendjes Civile, të cilët  kanë bërë identifikimin e kufomës pa asnjë dyshim; 

3.2. Dëshmi të lëshuara nga institucionet fetare për varrimin e të ndjerit, nëse ofrohen.




Neni 10
Procedura e regjistrimit të mëvonshëm të faktit të vdekjes kur lindja nuk është regjistruar

1. Për regjistrimin e mëvonshëm të faktit të vdekjes së një personi, lindja e të cilit nuk është regjistruar në regjistrat e gjendjes civile, parashtruesi i kërkesës paraqet një dokument të vlefshëm të identifikimit të tij, dokumentin e identitetit të personit të vdekur, nëse e posedon, si dhe njërën nga dëshmitë si në vijim:

1.1. Deklaratën e dy dëshmitarëve, të dhënë para zyrtarit të gjendjes civile, me të cilën ata konfirmojnë se kanë identifikuar kufomën pa asnjë dyshim;

1.2. Dëshmi të lëshuara nga institucionet fetare për varrimin e të ndjerit, nëse ka;

1.3. Dëshmi të tjera relevante që kontribuojnë në vërtetimin e identitetit dhe faktit të vdekjes.

2. Në rastet kur për personin e vdekur nuk është regjistruar fakti i lindjes dhe nuk mund të ofrohet asnjë nga dëshmitë e përcaktuara në këtë nen, atëherë regjistrimi i mëvonshëm i faktit të vdekjes bëhet në bazë të vendimit të gjykatës kompetente. Procedurën për inicimin e çështjes pranë gjykatës kompetente e ndërmerr përfaqësuesi i palës.


Neni 11
Procedura e regjistrimit të mëvonshëm të faktit të vdekjes për shtetasit e huaj

Me rastin e paraqitjes së kërkesës për regjistrimin e  mëvonshëm të faktit të vdekjes në regjistrat e gjendjes civile për shtetasit e huaj, zbatohen dispozitat e këtij Udhëzimi Administrativ dhe legjislacionit në fuqi.


Neni 12
Verifikimi dhe sigurimi i të dhënave ex officio

Zyrtari i gjendjes civile, gjatë procedurës së regjistrimit të mëvonshëm, verifikon ex officio të dhënat në Sistemin Qendror të Gjendjes Civile, në arkivat elektronike dhe fizike të qasshme për institucionin, si dhe statusin e shtetësisë së personit, në përputhje me legjislacionin në fuqi.



Neni 13
Masat ndëshkuese

Lëndës së kompletuar i bashkëngjitet dëshmia për pagesën e gjobës, në përputhje me Ligjin për Gjendjen Civile.



Neni 14
Vendimmarrja për regjistrimet e mëvonshme

Regjistrimi i mëvonshëm i faktit të lindjes ose të vdekjes bëhet me vendim të zyrtarit të gjendjes civile.

Neni 15
Ankesa

1. Në rastet kur pala është e pakënaqur me vendimin e Zyrës së Gjendjes Civile, atëherë  mund të paraqesë ankesë në Komisionin për Shqyrtimin e Ankesave brenda afatit prej tridhjetë (30) ditësh nga dita e pranimit të vendimit.

2. Komisioni për Shqyrtimin e Ankesave  e shqyrton ankesën në përputhje me dispozitat e Ligjit për Procedurën e Përgjithshme Administrative dhe merr vendim brenda afatit prej tridhjetë (30) ditësh.

Neni 16
Mbikëqyrja

Mbikëqyrjen e zbatimit të këtij Udhëzimi Administrativ e ushtron Njësia për Inspektimin e Regjistrimit Civil, në kuadër të Njësisë për Inspektim të Ministrisë së Punëve të Brendshme. 


Neni 17
Shtojcat

1. Pjesë përbërëse të këtij Udhëzimi Administrativ janë shtojcat si në vijim:

1.1. Shtojca Nr.- 1 Kërkesë për regjistrimin e mëvonshëm të faktit të lindjes dhe të faktit të vdekjes;

1.2. Shtojca Nr.- 2 Deklaratë nën betim për vërtetimin e identitetit për personat mbi moshën tetëmbëdhjetë (18) vjeç;

1.3. Shtojca Nr. 3- Deklaratë e dëshmitarëve për vërtetimin e faktit të lindjes dhe vdekjes.


Neni 18
Shfuqizimi

Me hyrjen në fuqi të këtij Udhëzimi Administrativ shfuqizohet Udhëzimi Administrativ Nr. 07/2015-MPB për Regjistrimet e Mëvonshme në Regjistrat e Gjendjes Civile.




Neni 19
Hyrja në fuqi

Ky Udhëzim Administrativ hyn në fuqi shtatë (7) ditë pas publikimit në Gazetën Zyrtare të Republikës së Kosovës.





                                                                                                         Xhelal SVEÇLA

_________________________
                                                                                                                 Ministër në detyrë
Ministria e Punëve të Brendshme

REPUBLIKA E KOSOVËS - REPUBLIKA KOSOVA - REPUBLIC OF KOSOVO
QEVERIA - VLADA - GOVERNMENT
MINISTRIA E PUNËVE TË BRENDSHME - MINISTARSTVO UNUTRAŠNJIH POSLOVA - MINISTRY OF INTERNAL
AFFAIRS
AGJENCIA PËR REGJISTRIM CIVIL - AGENCIJE ZA CIVILNU REGISTRACIJU - CIVIL REGISTRATION AGENCY
KËRKESË PËR REGJISTRIM TË MËVONSHËM TË FAKTIT TË LINDJES/ VDEKJES
	Lloji i kërkesës
	LINDJES	VDEKJES


1. TË DHËNAT PËR PARASHTRUESIN E KËRKESËS (APLIKUESIN)
	Emri dhe Mbiemri
	

	Numri Personal (ID)
	

	
	
	
	
	
	
	
	
	
	
	
	
	

	Relacioni me personin
	Personalisht	Prindi	Përfaqësuesi ligjor
Anëtar i familjes	Tjetër


2. TË DHËNAT PËR PERSONIN QË KËRKOHET TË REGJISTROHET(LINDJA/VDEKJA)
	Emri dhe Mbiemri
	

	Gjinia
	M	F

	Data e Lindjes ose Vdekjes
		/ 	/ 	

	Vendi i Lindjes ose Vdekjes
	

	Emri dhe Mbiemri i Babait
	

	Emri dhe Mbiemri (i vajzërisë) i Nënës
	


3. ARSYETIMI I KËRKESËS(Shpejgoni shkurtimisht rrethanat dhe arsyen pse ky fakt nuk është regjistruar brenda afatit ligjor)

Me nënshkrimin tim, vërtetoj se të gjitha të dhënat e prezantuara në këtë kërkesë janë të sakta dhe të vërteta.
Parashtruesi i Kërkesës: 	(Nënshkrimi) 	Data e paraqitjes:____/____/ 2026
Kjo pjesë plotësohet nga Zyrtari i Gjendjes Civile:
Kërkesa pranuar me datë: 	/ 	/ 2026
Zyrtari i Gjendjes Civile: 	(Emri, Mbiemri dhe Nënshkrimi)

REPUBLIKA E KOSOVËS - REPUBLIKA KOSOVA - REPUBLIC OF KOSOVO
QEVERIA - VLADA - GOVERNMENT
MINISTRIA E PUNËVE TË BRENDSHME - MINISTARSTVO UNUTRAŠNJIH POSLOVA - MINISTRY OF INTERNAL
AFFAIRS
AGJENCIA PËR REGJISTRIM CIVIL - AGENCIJE ZA CIVILNU REGISTRACIJU - CIVIL REGISTRATION AGENCY
DEKLARATË NËN BETIM PËR VËRTETIMIN E IDENTITETIT (PËR PERSONAT MBI 18 VJEÇ)
Unë, i/e nënshkruari/a, deklaroj nën përgjegjësi morale, penale dhe juridike se të dhënat e mëposhtme janë të vërteta dhe të sakta:

1. TË DHËNAT PERSONALE TË PARASHTRUESIT
	Emri
	

	Mbiemri
	

	Mbiemri i vajzërisë
	

	Data e lindjes
	

	Vendi i lindjes
	

	Gjinia
	M	F


2. TË DHËNAT PËR PRINDËRIT
	Babai
	Emri: 	Mbiemri: 	Datëlindja: 	

	Nëna
	Emri: 	Mbiemri: 	Datëlindja: 	


3. DEKLARATA DHE ARSYETIMI
Deklaroj nën betim se deri më sot nuk jam i/e regjistruar në asnjë Regjistër të Gjendjes Civile në Republikën e Kosovës apo jashtë saj për faktin e lindjes sime. Arsyeja e mosregjistrimit me kohë është:





4. DËSHMITARËT
	Dëshmitari 1: Emri/Mbiemri: 	Nr. Letërnjoftimit: 	Nënshkrimi: 	

	Dëshmitari 2: Emri/Mbiemri: 	Nr. Letërnjoftimit: 	Nënshkrimi: 	


Me nënshkrimin tim, konfirmoj se jam i njoftuar me pasojat ligjore dhe penalitetet sipas Kodit Penal të Kosovës në rast të deklarimit të rremë apo prezantimit të të dhënave të pasakta.
  Data e paraqitjes:___/___/2026 Parashtruesi i Kërkesës: _____________(Nënshkrimi)_____________Kjo pjesë plotësohet nga Zyrtari i Gjendjes Civile:
Kërkesa pranuar me datë: 	/	/ 2026
Zyrtari i Gjendjes Civile: 	(Emri, Mbiemri dhe Nënshkrimi)

REPUBLIKA E KOSOVËS - REPUBLIKA KOSOVA - REPUBLIC OF KOSOVO
QEVERIA - VLADA - GOVERNMENT
MINISTRIA E PUNËVE TË BRENDSHME - MINISTARSTVO UNUTRAŠNJIH POSLOVA - MINISTRY OF
INTERNAL AFFAIRS
AGJENCIA PËR REGJISTRIM CIVIL - AGENCIJE ZA CIVILNU REGISTRACIJU - CIVIL REGISTRATION AGENCY
DEKLARATË E DËSHMITARËVE PËR VËRTETIMIN E FAKTIT TË LINDJES/ VDEKJES
Qëllimi i deklaratës: [image: ] Faktin e Lindjes	[image: ] Faktin e Vdekjes

TË DHËNAT PËR DËSHMITARIN:
	Emri dhe Mbiemri
	

	Numri Personal / ID
	
	
	
	
	
	
	
	
	
	
	
	

	
	

	Adresa e banimit & Nr. Tel
	

	Raporti/Lidhja me personin për të cilin dëshmohet
	


Unë, i/e nënshkruari/a më lart, si dëshmitar/e, deklaroj me vullnet të plotë dhe nën përgjegjësi të plotë ligjore se kam njohuri të drejtpërdrejta dhe vërtetoj pa asnjë dyshim faktin si në vijim:
	
Për personin (Emri & Mbiemri)
	

	
Ngjarja ka ndodhur me datë
	
	/ 	/ 	

	
Në vendin (Spital/Shtëpi/ Lokacioni)
	

	Rrethanat e ngjarjes
	



Këtë deklaratë e jap me qëllim që të shërbejë si provë në procedurën për regjistrim të mëvonshëm në Regjistrat e Gjendjes Civile. Jam i/e vetëdijshëm/me se deklarimi i rremë përbën vepër penale.
Data: 	/ 	/ 2026	Nënshkrimi i Dëshmitarit: 	Kjo pjesë plotësohet nga Zyrtari i Gjendjes Civile:
Kërkesa pranuar me datë: 	/ 	/ 2026
Zyrtari i Gjendjes Civile: 	(Emri, Mbiemri dhe Nënshkrimi)

